Alhoewel ANC-raadslede oor die verslag geswyg het, het die DA en IVP die bevindings van die ondersoek verwelkom. Hulle versoek dat daar vinnig opgetree moet word om die skade te beperk wat glo die afgelope twee jaar plaasgevind het.
“Ons verwelkom die verslag, dit het ons vermoede bevestig oor die vlak van korrupsie wat in die stad plaasgevind het,” het DA-leier in die raad Sibongiseni Majola gesê.
Rienus Niemand van die ACDP het gesê alhoewel sy party die verslag verwelkom, moet politieke figure in die stad en die streek aanspreeklikheid aanvaar vir die skade wat onder Hadebe se leierskap gely is, aangesien hy nie alleen opgetree het nie. Hy is ook besorg oor die rol van die departement van samewerkende regering en tradisionele sake.